In memoriam prof. univ. emerit dr. Luminița Ciuchindel Paștină (1946-2023)




Membrii Centrului de Studii Medievale al Universității din București anunță cu adâncă tristețe trecerea în neființă a doamnei prof. univ. dr. Luminița Ciuchindel Paștină, figură eminentă a comunității academice din Facultatea de Limbi și Literaturi Străine, membră fondatoare a Centrului, profesor de autentică vocație, care, prin erudiție, delicatețe și generozitate intelectuală, a inițiat de-a lungul a patru decenii mai multe serii de studenți în studierea și cercetarea literaturii medievale și renascentiste din spațiul francez. 
S-a născut la data de 4 octombrie 1946, la Piteşti. Între anii 1964-1969, a urmat cursurile Facultăţii de Limbi Romanice, Clasice şi Orientale, la Universitatea din Bucureşti, secţia Limba şi Literatura franceză – Limba şi Literatura spaniolă. După absolvire, a fost numită asistent universitar la Catedra de franceză a aceleiaşi facultăţi. A urmat, apoi, mai multe stagii de perfecţionare în străinătate, cel mai important fiind cel de la Centrul de Studii Superioare de Civilizaţie Medievală din Poitiers, Franţa (perioada 1974-1975) când colaborarea cu o serie de medieviști remarcabili a orientat definitiv interesele sale de cercetare spre domeniul literaturii și culturii medievale.
În anul 1982, Luminița Ciuchindel Paștină a obţinut titlul de doctor în filologie cu teza Esthétique et rhétorique dans la poésie lyrique des premiers troubadours, avându-l drept coordonator ştiinţific pe profesorul universitar doctor Paul Miclău. Din anul 1992, a devenit lector, din 1996 – conferenţiar, iar, din anul 2005 – profesor universitar. 
[bookmark: _GoBack]A predat cursuri de Literatură şi Civilizaţie franceză în cadrul Universităţii din Bucureşti, la Facultatea de Limbi şi Literaturi Străine, dar şi la Facultatea de Geografie şi la cea de Teologie Ortodoxă, la secţiile Geografie – Franceză / Teologie – Litere. Introducerea, în anul 2008, a cursului despre literatura și cultura occitană în programul Masteratului de Studii Medievale a fost încununarea unei pasiuni cultivate îndelung, pe care a împărtășit-o cu devotament și eleganță, dar și cu infinită răbdare masteranzilor și colegilor mai tineri.
În 2011, Luminița Ciuchindel Paștină a devenit profesor emerit și a continuat să participe la materializarea mai multor proiecte de cercetare desfășurate în cadrul Centrului de Studii Medievale. A participat, de asemenea, la mai multe proiecte universitare şi culturale în ţară şi străinătate, dintre care merită amintită colaborarea cu Radiodifuziunea română, între 1990-1991, la emisiunea Radioenciclopedia pentru tineret, Seria Istoria culturii, cu prezentările: Evul mediu latin şi cultura europeană, În căutarea Graalului, Idealul uman al Evului mediu, Spiritul feminin în cultura europeană.
Luminiţa Paştină Ciuchindel este autoarea a patru cărţi de autor: Esthétique et rhétorique dans la poésie lyrique des premiers troubadours, T.U.B., anul 1986; Relais narratifs dans la littérature française du Moyen Âge et de la Renaissance, Bucureşti, Editura Fundaţiei „România de Mâine” 2001 (versiune adăugită a lucrării Aspects de l’évolution du genre narratif dans la littérature française. Moyen Âge – Renaissance, T.U.B., anul 1979); Études sur la littérature française. Varia, Bucureşti, Editura Fundaţiei „România de Mâine”, 2004; La littérature française de la Renaissance. Histoire littéraire et choix de textes, Editura Universității din București, anul 2009 (în colaborare cu Luminița Diaconu). Este, de asemenea, coautoare a mai multor cursuri universitare, dicţionare, antologii: Histoire de la littérature française, coordonator prof. univ. dr. Angela Ion, T.U.B., anul 1981, vol. I şi vol. III, manual reeditat în anul 1982, la Editura Didactică şi Pedagogică; Moyen Âge – Renaissance, Textes choisis, antologie de texte realizată în colaborare cu conf. univ. dr. Sorina Bercescu, C.M.U.B., anul 1974; Dicţionar istoric şi critic de literatură franceză, lucrare colectivă, coordonator prof. univ. dr. Angela Ion, Bucureşti, Editura Ştiințifică şi Enciclopedică, anul 1982, secţiunea Evul Mediu şi secolul al XVI-lea (pp. 11-50); Dicţionar de scriitori francezi, coordonator prof. univ. dr. Angela Ion, Iaşi-Bucureşti, Editura Polirom, anul 2012.
A publicat, în ţară şi în străinătate, peste 40 de studii şi articole în volume tematice, acte de colocvii sau în reviste de specialitate, explorând cu precădere literatura franceză medievală și a prezentat nenumărate comunicări în cadrul unor colocvii, congrese sau sesiuni ştiinţifice naţionale şi internaţionale.
Dincolo de memoria paginilor de carte, doamna prof. univ. dr. Luminița Ciuchindel rămâne în memoria celor care au cunoscut-o drept imaginea luminoasă a devotamentului pentru meseria de profesor, a iubirii pentru frumos și pentru poezie, și drept întruchiparea unei desăvârșite civilități.
Fie ca sufletul dumneaei blând să călătorească lin printre stele, iar Dumnezeu să-i acorde odihna binemeritată!
Dumnezeu să o odihnească în pace!

